Tomb Raider: Legend

Tomb Raider: Legend – 2006 m. nuotykių kompiuterinis žaidimas; „Tomb Raider“ žaidimų serijos dalis. Žaidimas išleistas 2006 m. balandžio 7 d. Europoje ir balandžio 11 d. Šiaurės Amerikoje „Xbox“, „Xbox 360“, „PlayStation 2“ žaidimų konsolėms, „Windows“ operacinei sistemai. Vėliau pasirodė adaptacijos su grafikos pakeitimais „PlayStation Portable“, „Nintendo DS“, „Nintendo GameCube“, „Game Boy Advance“ ir mobiliosioms platformoms. 2011 m. žaidimas, kartu su „Tomb Raider: Anniversary“ ir „Tomb Raider: Underworld“, įtrauktas į „Crystal Dynamics“ sukurtų žaidimų trilogijos leidimą HD formatu „PlayStation 3“ konsolei.

Žaidimą sukūrė „Crystal Dynamics“ studija, platintojas − „Eidos Interactive“. Žaidimas buvo komerciškai sėkmingas. 2009 m. leidėjo duomenimis, parduotas daugiau nei 4,5 mln. kopijų tiražu. Metacritic suvestinės duomenimis, vidutiniškai žaidimas kritikų įvertintas 82 balais iš 100.

Apie žaidimą 

„Tomb Raider: Legend“ yra „Tomb Raider“ žaidimų serijos pagrindinės linijos 7-oji dalis. Po ankstesnio žaidimo „Tomb Raider: The Angel of Darkness“ nesėkmės leidėjas „Eidos Interactive“ kurti sekantį žaidimą patikėjo JAV „Crystal Dynamics“ studijai, o ne Anglijos „Core Design“ studijai, kuri buvo sukūrusi visus ankstesnius „Tomb Raider“ šešis žaidimus.

Žaidime „Tomb Raider: Legend“ pasakojami pagrindinės herojės, keliautojos ir archeologės Laros Kroft nuotykiai ieškant senovinio galios artefakto − legendinio kardo. Veiksmas vyksta 3D grafikos erdvėje iš trečiojo asmens perspektyvos. Žaidime Lara Kroft ginkluota tradiciniais dviem pistoletais su neišsenkama šovinių atsarga, bei kitu ginklu, kurį gali pasirinkti iš priešininkų pametamų. Šis ginklas turi ribotas šovinių atsargas. Tarp kitų Laros naudojamų objektų: žiebtuvėlis, binoklis ir laidynė su kabliu, kurios pagalba Lara gali pastumti toliau esančius objektus ar peršokti tolimesnius atstumus. Su delniniu skaitmeniniu imtuvu Lara gali susisiekti su pagalbininkais Zip ir Alister, kurie pateikia įvairios informacijos ar komentuoja Laros žygius žaidimo eigoje. Lara Kroft gali nešiotis maksimalų 3 vaistinėlių skaičių, kurių pagalba atsistato „gyvybės“ rezervus.

Žaidime veiksmas vyksta Larai kovojant su priešininkais, šokinėjant ar plaukiant įveikiant kliūtis. Kai kuriose vietovėse reikia ispręsti galvosūkį norint atidaryti vartus ir pan. Kiekviename lygyje Lara gali rasti trofėjus, kurie suskirstyti į bronzinius, sidabrinius ir auksinį (kuris randamas sunkiausiai ir yra vienas viename lygyje). Renkant trofėjus pasiekiami nauji žaidimo elementai: nauji kostiumai Larai, žaidimo „čytai“, papildoma informacija, vaizdo įrašai. Žaidime Lara kelis kartus gali naudotis motociklu. Perėjus žaidimą galima grįžti į praėjusius lygius ir ieškoti anksčiau nerastų trofėjų arba bandyti įveikti lygius greičiausiam laikui. Žaidime yra tradicinis Kroft rūmų Anglijoje lygis. 

Laros lankomos vietovės, kuriose vyksta veiksmas (žaidimo lygiai):
 Bolivija
 Peru
 Japonija
 Kazachstanas
 Gana
 Anglija
 Nepalas
 Bolivija, epilogas

Papildomas lygis:
 Kroft rūmai, Anglija.

Siužetas 

Žaidimo veiksmas prasideda Laros prisiminimais iš vaikystės, kai ji su mama Amelia nukrito su lėktuvu Himalajų kalnuose. Vėliau atskleidžiama, kad Laros mama dingo Larai palietus kardo rankeną šventykloje Nepale. Lara galvojo, kad jos mama žuvo, tačiau tėvas tikėjo, kad ji gyva. Tėvo užrašai Larą atvedą į artefaktų paiešką Bolivijoje, kur ji pamato labai panašaus kardo liekaną, pagrobtą turtingo ieškotojo Džeimso Rutlando. Rutlandas savo ruožtu yra susijęs su buvusia Laros bendražyge, archeologe Amanda, kurią Lara laikė žuvusia. Lara Kroft įtaria, kad surastas ir atkurtas kardas jai padės sužinoti tiesą apie motinos likimą. Prasideda Laros kova ir lenktynės su Amanda ir jos draugu Rutlandu dėl legendinio kardo fragmentų …

Išnašos

Nuorodos 

 tombraiders.net
 tombraiderchronicles.com

2006 kompiuteriniai žaidimai
Tomb Raider 7